**ELŐTERJESZTÉS**

**Körmend Város Önkormányzata Képviselő-testülete 2022. február 23-i rendkívüli ülésére**

**Tárgy:** vagyonrendelet módosítása

Tisztelt Képviselő-testület!

A versenyeztetés szabályait a nemzeti vagyonról szóló 2011. évi CXCVI. Törvény (Nvt.) 11. § (16) bekezdése úgy rögzíti, hogy a helyi önkormányzat tulajdonában álló nemzeti vagyon tekintetében törvényben vagy a helyi önkormányzat rendeletében meghatározott értékhatár feletti nemzeti vagyont hasznosítani - ha törvény kivételt nem tesz - csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.

Az Nvt. 11. § (16) bekezdése alapján a mindenkori költségvetési törvény határozza meg a törvényi értékhatárt. Magyarország 2022. évi központi költségvetéséről szóló 2021. évi XC. törvény 5.§ (3) bekezdés a) pontja alapján nemzeti vagyon hasznosítása esetén az értékhatár 2022. évben **25 millió forint egyedi bruttó forgalmi érték.**

Az Önkormányzat vagyonrendelete jelenleg a versenyeztetési értékhatárt 20 millió Ft. értékben rögzíti, a törvény azonban ennél magasabb értéket határoz meg, amihez más jogkövetkezmény, mint pl. az Államot megillető elővásárlási jog is kapcsolódik.

Ezért javasoljuk, hogy az Önkormányzat módosítsa a rendeletét a törvénnyel szinkronba hozva azt.

Az ingó vagyon esetében pedig 1 m Ft-ról 5 m Ft-ra javasoljuk a versenyeztetési értékhatárt megállapítani. Portfolió vagyon esetében pedig 20 m Ft-ról 25 m Ft-ra javasoljuk a versenyeztetési értékhatár módosítását.

**Előzetes hatásvizsgálat:**

Társadalmi hatás:

A módosításra kerülő rendelet az Önkormányzat vagyonának versenyeztetés kapcsán azt az értékhatárt szabályozza, amely felett a versenyeztetés nem mellőzhető. Ingatlan vagyon esetében a rendelet az értékhatárt a Magyarország 2022. évi központi költségvetéséről szóló törvénnyel összhangban állapítja meg.

Gazdasági hatás:

A rendelet megalkotásának gazdasági hatása az, hogy ingatlan vagyon esetében 25 m Ft. értékhatár alatt nem, 25 millió Ft. értékhatár felett kötelező a versenyeztetés útján történő értékesítés.

Költségvetési hatás:

A rendelet megalkotásának nincs költségvetési hatása.

Környezeti és egészségi hatás:

A rendelet megalkotásának nincs környezeti és egészségi hatása.

Adminisztratív terheket befolyásoló hatás:

A rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei:

A rendelet megalkotása magasabb szintű jogszabállyal való egységes szabályozás érdekében szükséges.

A jogszabály alkalmazásához szükséges személyi, szervezeti, tárgyi és pénzügyi feltételek:

Az alkalmazásához szükséges feltételek rendelkezésre állnak.

Körmend, 2022. 02. 18.

**Bebes István**

**polgármester**

# Körmend Város Önkormányzata Képviselő-testülete …./2022. (…/..) önkormányzati rendelete Az önkormányzat vagyonáról, a vagyontárgyak feletti tulajdonosi jogok gyakorlásáról, a vagyongazdálkodás, a vagyonhasznosítás szabályairól szóló 8/2012. (III.01.) önkormányzati rendelet módosításáról

Körmend Város Önkormányzatának Képviselő-testülete az Alaptörvény 32. cikk (2) bekezdésében és a Nemzeti vagyonról szóló 2011. évi CXCVI. törvény 13.§ (1) bekezdésében meghatározott feladatkörében eljárva a következőket rendeli el:

# 1.§ Körmend Város Önkormányzata Képviselő-testülete Az önkormányzat vagyonáról, a vagyontárgyak feletti tulajdonosi jogok gyakorlásáról, a vagyongazdálkodás, a vagyonhasznosítás szabályairól szóló 8/2012. (III.01.) önkormányzati rendelet – továbbiakban rendelet - 18.§ (6) bekezdése helyébe a következő rendelkezés lép:

„(6) A vállalkozói vagyon elidegenítéséről, megterheléséről, egyéb módon történő hasznosításáról – amennyiben a vagyon bruttó, azaz ÁFÁ-val növelt forgalmi értéke a 25 millió Ft-ot meghaladja – a képviselő-testület minősített többségű szavazattal dönt.”

2.§ A rendelet 19.§ (1) és (4) bekezdése helyébe a következő rendelkezés lép:

„(1) Forgalomképes vagyontárgy elidegenítéséről, megterheléséről, az azzal való egyéb rendelkezésről a Képviselő-testület egyszerű szótöbbséggel dönt. A bruttó - azaz ÁFÁ-val növelt - 25 millió Ft forgalmi értéket meghaladó ingatlanvagyon értékesítéséről a Képviselő-testület minősített többséggel dönt.

(4) Az önkormányzati vagyont értékesíteni, a vagyon feletti vagyonkezelés jogát, a vagyon használatát, illetve hasznosítási jogát átengedni, amennyiben az érintett vagyontárgy bruttó, azaz ÁFÁ-val növelt forgalmi értéke meghaladja:

1. ingó vagyon esetén az 5 mFt-ot
2. ingatlanvagyon esetén a 25mFt-ot
3. portfolio és vagyonkezelésbe adandó készpénzvagyon esetén a 25mFt-ot,

ha a törvény kivételt nem tesz, csak versenyeztetési eljárás útján lehet.”

3.§ A rendelet 1. számú melléklete 14. pont (2) bekezdése helyébe a következő rendelkezés lép:

„(2) A 25 millió forintot meghaladó önkormányzati portfolió vagyon értékesítése, vagyonkezelésbe adása esetén a pályázati felhívás mellett a pályázati kiírásnak tartalmaznia kell az (1) bekezdésben foglaltakon túl az értékesítésre, illetve vagyonkezelésre vonatkozó részletes információkat (pl.: értékpapír fajtái, típusa, alapítói előjogok, névérték).”

4.§ Ez a rendelet a kihirdetést követő napon lép hatályba, és a hatályba lépését követő napon hatályát veszti.

Körmend, 2022. február 23.

**Bebes István Dr. Stepics Anita**

**polgármester jegyző**

Kihirdetve:

2022. február …. napján kifüggesztés útján.

Dr. Stepics Anita

jegyző

**INDOKOLÁS**

# Az önkormányzat vagyonáról, a vagyontárgyak feletti tulajdonosi jogok gyakorlásáról, a vagyongazdálkodás, a vagyonhasznosítás szabályairól szóló 8/2012. (III.01.) önkormányzati rendelet módosításáról szóló …/2022. (…/…) önkormányzati rendelethez

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A vagyonértékesítést megelőző versenyeztetés szabályai kapcsán a nemzeti vagyonról szóló 2011. évi CXCVI. Törvény (Nvt.) 11. § (16) bekezdése rögzíti, hogy a helyi önkormányzat tulajdonában álló nemzeti vagyon tekintetében törvényben vagy a helyi önkormányzat rendeletében meghatározott értékhatár feletti nemzeti vagyont hasznosítani - ha törvény kivételt nem tesz - csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.

Az Nvt. 11. § (16) bekezdése alapján a mindenkori költségvetési törvény határozza meg a törvényi értékhatárt. Magyarország 2022. évi központi költségvetéséről szóló 2021. évi XC. törvény 5.§ (3) bekezdés a) pontja alapján nemzeti vagyon hasznosítása esetén az értékhatár 2022. évben **25 millió forint egyedi bruttó forgalmi érték.**

Az Önkormányzat vagyonrendelete jelenleg a versenyeztetési értékhatárt 20 millió Ft. értékben rögzíti, a törvény azonban ennél magasabb értéket határoz meg, a módosításra a törvénnyel egységes szabályozás érdekében került sor.

**RÉSZLETES INDOKOLÁS**

**1 – 3. §-hoz**

A vonatkozó jogszabályi részek szabályozzák azon új értékhatárokat, amelyek felett a versenyeztetési eljárás nem mellőzhető.

**4.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.